Jens Engberg
Jens Engberg, f. 7.4.1936, dansk historiker, professor ved Aarhus Universitet 1976-2006. Engberg beskæftigede sig oprindelig med politisk historie og administrationshistorie i 1600-t. Med Dansk guldalder eller oprøret i tugt- rasp- og forbedringshuset i 1817 (1973) skiftede han spor og behandlede navnlig den danske arbejderbevægelses historie i 1800- og 1900-t. med en udtalt sympati for de samfundsgrupper, han opfatter som "proletariatet".
I 1990'erne skiftede han fokus til dansk kulturpolitik, som han også anskuer i et klassekampsperspektiv, fx i Magten og kulturen. Dansk kulturpolitik 1750-1900 (2005). I 2011 udkom Det daglige brød. Bønder og arbejdere 1650-1900, hvori Jens Engberg beskriver bøndernes og arbejdernes slidsomme liv og hårde dagligdag i perioden. Bogen Den standhaftige tinsoldat (2009) er en biografi om Frederik 6.